L'article 27 de la Constitució de 1978 recull el dret a l'educació com un dels drets fonamentals de la persona, l'exercici del qual, en l'àmbit de l'ensenyament bàsic, té caràcter obligatori i gratuït.
El mateix article estableix l'obligació dels poders públics de garantir el dret a l'educació mitjançant una programació de l'ensenyament amb participació efectiva de tots els sectors afectats i la creació de centres docents.
La Llei orgànica 8/1985, de 3 de juliol, reguladora del dret a l'educació, estableix en relació amb el règim d'admissió d'alumnes que una programació adequada de les places escolars gratuïtes, en els àmbits territorials corresponents, garantirà tant l'efectivitat del dret a l'educació com la possibilitat de triar el centre docent.
Així mateix, l'article 20.2 de la Llei orgànica 8/1985, de 3 de juliol, reguladora del dret a l'educació, concreta com a criteris prioritaris per adjudicar plaça escolar les rendes anuals de la unitat familiar, la proximitat del domicili i l'existència de germans matriculats al centre.
Alhora estableix que, en cap cas, no hi haurà discriminació en l'admissió d'alumnes per raons ideològiques, religioses, morals, socials, de raça o de naixement.
La Llei orgànica 9/1995, de 20 de novembre, de la participació, l'avaluació i el govern dels centres docents, preveu l'escolarització d'alumnes amb necessitats educatives especials, i especifica que les administracions educatives garantiran l'escolarització d'aquests alumnes en els centres docents sostinguts amb fons públics, alhora que defineix que s'entén per alumnes amb necessitats educatives especials aquells que pateixen discapacitats físiques, psíquiques o sensorials, que manifesten trastorns greus de conducta o que estan en situacions socials o culturals desfavorides.
La norma esmentada preveu també l'admissió d'alumnes a determinats ensenyaments, i estableix alguns criteris de prioritat.
Concretament, en els procediments d'admissió d'alumnes a centres que imparteixen educació secundària obligatòria, la prioritat dels alumnes que provinguin de centres de primària que tinguin adscrits; en l'admissió d'alumnes als ensenyaments de grau superior de formació professional la prioritat, quan no hi hagi places suficients, és per als alumnes que hagin cursat la modalitat de batxillerat que en cada cas es determini i, un cop aplicat aquest criteri, caldrà atenir-se a l'expedient acadèmic; els alumnes que cursin simultàniament ensenyaments reglats de música o dansa i ensenyaments de règim general tenen prioritat per a l'admissió als centres que imparteixin aquests ensenyaments de règim general que determini l'Administració educativa.
També s'estableix, a la Llei orgànica 9/1995, la possibilitat que les administracions educatives poden preservar una part de les places de formació professional de grau superior als alumnes que hi accedeixin mitjançant la prova que estableix l'article 32 de la Llei orgànica 1/1990, de 3 d'octubre, d'ordenació general del sistema educatiu.
L'admissió d'alumnes en els centres docents sostinguts amb fons públics té com a objectiu assolir la millor atenció a les necessitats educatives de l'alumne, i es regeix pels principis d'equitat, igualtat, integració i cohesió social, garantint la transparència del procés i l'efectivitat del dret a l'educació així com la possibilitat d'escollir el centre docent, atenent el seu projecte i caràcter propi.
El Decret 72/1996, de 5 de març, modificat pel Decret 53/1997, de 4 de març, va establir el marc general d'admissió d'alumnes en els centres docents públics i privats concertats.
El Decret 299/1997, de 25 de novembre, regula l'atenció educativa a l'alumnat amb necessitats educatives especials.
Des de la seva publicació s'han produït modificacions substancials en normes de caràcter general, com és ara el Reial decret 777/1998, de 30 d'abril, pel qual es despleguen determinats aspectes de l'ordenació de la formació professional en l'àmbit del sistema educatiu i es regula l'admissió d'alumnes a la formació professional específica.
Alhora, ha anat canviant la realitat educativa de Catalunya.
En aquests darrers anys s'ha intensificat l'arribada de ciutadans d'altres països, als quals cal acollir de forma adequada i facilitar-los l'accés dels seus fills a l'educació en condicions d'equitat, de manera que s'afavoreixin la seva integració efectiva i la cohesió social de la societat catalana.
Amb aquest objectiu, aquest Decret estableix la prioritat d'accés dels alumnes amb necessitats educatives especials a un nombre predeterminat de places escolars.
El Decret estableix també la participació dels ajuntaments i de tots els sectors educatius en els procediments d'admissió d'alumnes, així com la dels òrgans institucionals de participació i consulta.
De forma específica, aquesta disposició determina les atribucions dels ajuntaments en relació amb l'admissió d'infants al primer cicle de l'educació infantil, quan l'ens local n'assumeixi les competències.
Amb la finalitat de garantir el dret a la igualtat en l'accés al bé públic de l'educació de tots els infants, sense cap condicionament per raó de la situació personal o social, aquest Decret estableix el procediment formal d'admissió d'alumnes al segon cicle d'educació infantil en els centres sostinguts amb fons públics, atès que la societat catalana ha assolit l'escolarització universal de la població de l'edat corresponent a aquest cicle.
Les modificacions de caràcter normatiu i els canvis socials indicats, així com el fet de la culminació del procés d'implantació del nou sistema educatiu i la conveniència de poder disposar d'una reglamentació general i d'un procediment amb la màxima claredat i simplificació, fan necessària aquesta nova normativa.
En virtut d'això, a proposta de la consellera d'Ensenyament, amb l'informe del Consell Escolar de Catalunya i l'informe de la Comissió de Govern Local, d'acord amb el dictamen de la Comissió Jurídica Assessora i amb la deliberació prèvia del Govern,
Aquest Decret regula els processos d'admissió d'alumnes en els centres sostinguts amb fons públics, totalment o parcial, que imparteixen ensenyaments reglats de règim general o de règim especial, i en les escoles de música i de dansa sostingudes amb fons públics.
2.1 Tots els alumnes tenen dret a una plaça escolar que els garanteixi l'educació obligatòria i gratuïta.
2.2 Correspon al Departament d'Ensenyament garantir que sigui efectiu aquest dret, mitjançant la programació general i l'oferta anual de llocs escolars sostinguts amb fons públics.
2.3 El règim d'admissió d'alumnes en els centres sostinguts amb fons públics es regeix pels principis d'equitat, igualtat i integració i cohesió social, garantint als pares, mares o tutors, i als alumnes quan són majors d'edat, el dret a l'educació i la possibilitat d'escollir centre docent, tenint en compte les necessitats educatives de l'alumne i els llocs oferts.
2.4 Els ajuntaments, els consells escolars, els titulars dels centres, les directores i els directors, i els pares, mares o tutors dels alumnes dels centres públics i dels centres privats concertats intervenen en els processos d'admissió.
2.5 En l'admissió dels alumnes, els centres docents sostinguts amb fons públics no poden establir cap mena de discriminació per raons ideològiques, religioses, morals, socials, de raça, sexe, naixement, nacionalitat o qualsevol altra de caràcter personal o social.
2.6 L'admissió d'alumnes no es pot condicionar als resultats de proves o exàmens, llevat d'aquells que estiguin previstos en aquest Decret i en la normativa reguladora dels corresponents ensenyaments, ni tampoc a la pertinença a cap mena d'entitat o associació, o a cap mena d'aportació econòmica o personal.
2.7 Per ser admès en un centre docent, l'alumne ha de tenir tots els requisits d'edat, acadèmics i la resta, exigits per l'ordenament jurídic vigent per al nivell educatiu i per al curs al qual vol accedir.
Quan el nombre de places escolars ofertes per un centre és inferior al nombre de sol·licituds, l'admissió es regeix pels criteris que estableix aquest Decret.
Informació als alumnes o als pares, mares o tutors
3.1 Els centres docents informaran els pares, mares o tutors i els alumnes del projecte educatiu del centre, i del seu caràcter propi quan el tingui.
3.2 Així mateix, informaran, quan s'escaigui, del règim de finançament amb fons públics dels ensenyaments concertats, de l'import de les subvencions i dels ajuts que rebin de les administracions públiques per al sosteniment d'altres ensenyaments reglats que imparteixin, així com de les activitats complementàries i el seu cost.
3.3 Les delegacions i oficines territorials del Departament d'Ensenyament informaran sobre l'oferta educativa dels centres sostinguts amb fons públics.
Així mateix, en podran informar els ajuntaments.
Procediment d'admissió d'alumnes
4.1 El Departament d'Ensenyament determinarà l'oferta anual de llocs escolars de cada centre docent per nivells, cursos, grups o unitats escolars, graus i ensenyaments, sostingut amb fons públics.
L'oferta de llocs escolars podrà ser modificada en acabar els períodes de preinscripció o matrícula que s'estableixin, atenent la demanda de places.
4.2 Es garanteix la integració dels alumnes i la cohesió social mitjançant l'escolarització, en tots els centres sostinguts amb fons públics, dels alumnes amb necessitats educatives especials.
A aquests efectes, durant els processos d'admissió, s'estableix la prioritat d'accés d'aquests alumnes a un nombre predeterminat de places en cada centre, que serà de 4 per a cada grup d'alumnes amb caràcter general, llevat que la delegada o delegat territorial resolgui ampliar aquest nombre en funció de les necessitats d'escolarització en els diferents àmbits territorials.
El Departament d'Ensenyament determinarà la forma d'acreditació de la concurrència d'aquestes necessitats.
4.3 En l'oferta de llocs escolars dels cicles formatius de formació professional i d'arts plàstiques, es reservarà una part de les places per als alumnes que hi accedeixin mitjançant la superació de les proves d'accés o equivalents legalment establertes.
El Departament d'Ensenyament establirà, amb anterioritat a l'inici del període de preinscripció, la reserva corresponent a aquests ensenyaments.
Formalització de sol·licituds d'admissió
5.1 Per accedir per primer cop a un centre docent es requerirà la presentació de sol·licitud d'admissió formalitzada pel pare, mare o tutor de l'alumne si és menor d'edat, d'acord amb el model que estableixi el Departament d'Ensenyament, en la qual s'indicarà el centre sol·licitat en primer lloc i s'hi podran fer constar, també, altres centres alternatius, per ordre de preferència.
La presentació de més d'una sol·licitud per accedir als mateixos ensenyaments comporta la invalidació dels drets de prioritat que puguin correspondre al sol·licitant.
Tanmateix, quan es vulgui optar, alternativament o simultània, a ensenyaments de règim especial i a ensenyaments de règim general, es presentaran sol·licituds separades.
5.2 També es requerirà sol·licitud d'admissió per accedir al primer curs del segon cicle d'educació infantil, al batxillerat de la modalitat d'arts, a la formació professional específica i als ensenyaments de règim especial, encara que s'imparteixin al mateix centre on és matriculat l'alumne.
5.3 Les sol·licituds d'admissió es presentaran, en el termini que fixi i pels mitjans que estableixi el Departament d'Ensenyament, al centre docent demanat en primer lloc.
Així mateix es podran presentar a l'ajuntament on estigui ubicat el centre o a la delegació territorial del Departament d'Ensenyament que correspongui.
Quan l'òrgan receptor de la sol·licitud no sigui el centre, la farà arribar immediatament al centre docent que hi figuri com a demanat en primer lloc, al qual correspondrà d'aplicar, quan s'escaigui, els criteris de prioritat establerts.
Ordre de prioritat de les sol·licituds d'admissió
Quan el nombre de sol·licitants per ocupar un lloc escolar en un centre sostingut amb fons públics sigui superior al de vacants existents, les sol·licituds d'admissió s'ordenaran en aplicació dels criteris de prioritat, d'acord amb el que disposen aquest Decret i les normes que el despleguin.
7.1 Són criteris generals de prioritat en l'admissió d'alumnes, quan no hi hagi places suficients, la renda de la unitat familiar, la proximitat del domicili de l'alumne al centre docent i l'existència de germans del sol·licitant matriculats en el centre.
7.2 Són criteris complementaris per tal d'ordenar les sol·licituds en el cas d'igualtat en l'aplicació dels criteris prioritaris, formar part de família nombrosa, procedir d'un centre que cessa les seves activitats el curs per al qual es presenta la sol·licitud d'admissió, i altres circumstàncies a determinar pel consell escolar del centre docent, les quals s'hauran d'haver fet públiques abans de l'inici del procés d'admissió d'alumnes.
Criteris específics de prioritat en l'admissió d'alumnes en determinats ensenyaments
Són criteris específics de prioritat els següents:
a) Per cursar ensenyaments d'educació secundària obligatòria en un centre determinat, tindran prioritat els alumnes que procedeixin dels centres d'educació primària que hi estiguin adscrits, segons estableixi l'òrgan competent del Departament d'Ensenyament.
b) Per cursar ensenyaments de grau superior de formació professional específica, tindran prioritat els alumnes que hagin cursat les modalitats i matèries de batxillerat que estableix el Reial decret 777/1998, de 30 d'abril.
Un cop aplicat aquest criteri, si no hi ha places suficients, es tindrà en compte l'expedient acadèmic de l'alumne.
c) Els alumnes que cursin simultàniament ensenyaments reglats de música o de dansa i ensenyaments de règim general tindran prioritat per a l'accés als centres que es determinin per resolució de l'òrgan competent del Departament d'Ensenyament.
Barem per establir la prioritat d'admissió
9.1 En l'admissió d'alumnes a determinats ensenyaments s'aplicaran en primer lloc els criteris específics de prioritat que estableix l'article 8 d'aquesta disposició.
9.2 L'admissió dels sol·licitants en els ensenyaments d'educació infantil, educació primària, educació secundària obligatòria, batxillerat, cicles formatius de grau mitjà, quan el nombre de places sigui inferior al de sol·licituds es regirà, als efectes d'establir-ne la prioritat d'accés, pels criteris de prioritat, el barem d'aplicació dels quals s'estableix a l'annex.
9.3 Si malgrat l'aplicació dels criteris complementaris subsisteix la situació d'empat, l'ordenació dels sol·licitants afectats es farà mitjançant sorteig públic.
Admissió d'alumnes en els cicles formatius de grau superior de formació professional específica
L'admissió d'alumnes en els cicles formatius de grau superior de formació professional es regirà per la normativa específica, de conformitat amb el que disposa el Reial decret 777/1998, i d'acord amb els criteris de prioritat establerts en aquesta disposició.
Admissió d'alumnes en els ensenyaments artístics
11.1 L'admissió d'alumnes als centres que imparteixen ensenyaments artístics, com a norma general, requerirà la superació d'una prova d'accés.
En superar aquesta prova, els sol·licitants s'ordenaran d'acord amb la qualificació obtinguda als efectes d'ordre de prioritat d'admissió.
11.2 No obstant el contingut de l'apartat anterior, poden tenir accés directe als ensenyaments artístics els alumnes que compleixin els requisits previstos a la normativa d'ingrés a aquests ensenyaments.
11.3 Per als ensenyaments de música i dansa, i a més de la prova d'accés, es podran establir criteris d'admissió que tinguin en compte l'edat idònia per cursar aquests ensenyaments, en particular en aquells centres que imparteixin ensenyaments integrats.
Admissió d'alumnes a les escoles oficials d'idiomes
12.1 En l'admissió d'alumnes al primer curs de cada idioma tindran prioritat els sol·licitants el domicili, el lloc de treball o el lloc d'estudi dels quals estigui situat en l'àrea territorial d'influència del centre, per als diferents idiomes impartits.
En el supòsit que hi hagi més sol·licitants amb prioritat que places disponibles, s'efectuarà un sorteig públic a l'efecte d'establir l'ordenació dels sol·licitants.
12.2 L'admissió d'alumnes a segon, tercer o cinquè curs estarà condicionada, abans de l'aplicació del criteri establert a l'apartat anterior, a una prova de nivell per determinar el curs en què s'ha de matricular l'alumne.
Per a l'admissió a quart i cinquè curs caldrà que l'alumne estigui en possessió del certificat elemental o de les convalidacions legalment establertes.
Admissió d'alumnes amb necessitats educatives especials en centres ordinaris, unitats d'educació especial en centres ordinaris o centres específics d'educació especial
L'escolarització d'alumnes amb necessitats educatives especials en centres ordinaris, en unitats d'educació especial en centres docents ordinaris o en centres específics d'educació especial requerirà resolució de la delegada o el delegat territorial del Departament d'Ensenyament, qui tindrà en compte els dictàmens dels equips d'assessorament psicopedagògic i els informes especialitzats escaients, així com les necessitats dels alumnes i les condicions i possibilitats d'atenció dels centres o les unitats.
En tot cas, els pares, mares o tutors dels alumnes seran escoltats abans d'emetre la resolució.
Àrees d'influència dels centres docents
14.1 Als efectes d'aplicar el criteri prioritari d'admissió per proximitat del domicili de l'alumne al centre docent, el Departament d'Ensenyament delimitarà les àrees territorials d'influència dels centres, per als diferents ensenyaments, d'acord amb l'ajuntament o els ajuntaments corresponents, després d'escoltar els òrgans institucionals de participació i consulta i els centres afectats.
14.2 Els centres docents faran públic en el tauler d'anuncis l'àrea territorial d'influència per als diferents ensenyaments que imparteixen.
Acreditació de les circumstàncies al·legades i requisits d'admissió
15.1 Les circumstàncies al·legades a efectes de barem s'acreditaran documentalment en el moment en què es lliuri la sol·licitud d'admissió.
15.2 Els pares, les mares o els tutors dels alumnes, o els alumnes si són majors d'edat, emancipats o habilitats d'edat, acreditaran els requisits necessaris que no hagin estat acreditats en el procés d'admissió en el moment que s'efectuï la matriculació.
16.1 A l'efecte de garantir el compliment de les normes sobre admissió d'alumnes i la participació dels diferents sectors educatius en el seguiment del procés d'admissió d'alumnes, el Departament d'Ensenyament establirà comissions d'escolarització.
Cada delegada o delegat territorial del Departament d'Ensenyament disposarà en el seu àmbit territorial la constitució de les comissions d'escolarització que siguin necessàries.
16.2 Cada comissió d'escolarització estarà constituïda pels membres següents, nomenats per la delegada o delegat territorial abans de l'inici del període de preinscripció:
a) Una inspectora o inspector d'ensenyament que exerceix la presidència i a qui correspon la direcció de tot el procés.
b) La directora o director d'un centre públic de l'àmbit d'actuació de la comissió d'escolarització, a proposta dels directors o directores dels centres afectats.
c) La persona titular d'un centre concertat de l'àmbit d'actuació de la comissió d'escolarització, a proposta de les organitzacions patronals.
d) Un representant de cadascun dels ajuntaments dels municipis compresos en l'àmbit d'actuació de la comissió d'escolarització en els quals estiguin ubicats els centres docents dels corresponents nivells.
Els ajuntaments de la resta de municipis podran designar un representant que, amb veu i sense vot, participi en els treballs de la comissió.
e) Dos representants de les mares o pares dels alumnes membres de consells escolars dels centres de l'àmbit d'actuació de la comissió d'escolarització, un d'un centre públic i l'altre d'un centre concertat, a proposta de les federacions i associacions respectives.
f) Un representant del consell comarcal corresponent en el cas que l'àmbit territorial de la comissió se circumscrigui a la comarca i l'escolarització de l'alumnat afecti els serveis de transport i menjador.
g) La directora o el director d'un dels equips d'assessorament i orientació psicopedagògica designat per la delegada o delegat territorial corresponent del Departament d'Ensenyament.
La delegada o delegat territorial designarà els membres de la comissió d'escolarització que han de ser proposats per cada sector implicat en el cas que aquest no formuli cap proposta.
Les comissions designaran el secretari o la secretària entre els seus membres.
El president o la presidenta de la comissió podrà requerir l'assistència de tècnics o professionals d'àmbits o programes específics que puguin ajudar en l'adequada presa de decisions.
La comissió podrà sol·licitar l'ajut i la col·laboració dels ajuntaments corresponents en el seu àmbit territorial d'actuació a fi i efecte, entre altres, de garantir el compliment de l'escolarització obligatòria.
16.3 Les comissions d'escolarització procediran a l'assignació de lloc escolar als alumnes la sol·licitud dels quals no hagi pogut ser atesa.
Aquesta assignació respectarà tant l'ordre de preferència de centres manifestat a la sol·licitud com el resultat obtingut per cada sol·licitud en el procés de valoració corresponent.
Les comissions d'escolarització comunicaran als centres docents amb vacants el resultat de l'assignació de lloc escolar que efectuïn.
Les decisions de la comissió d'escolarització quant a l'assignació d'aquestes places són de compliment obligatori per als centres docents de la zona escolar corresponent.
Alhora, les comissions d'escolarització facilitaran l'acolliment, orientació i escolarització dels alumnes amb necessitats educatives especials derivades de situacions socials o culturals desfavorides, en aquelles àrees territorials específiques en què sigui procedent de fer-ho, i en aquest cas tindran continuïtat al llarg del curs després de finalitzar el procés d'admissió d'alumnes.
La determinació d'aquestes àrees territorials específiques correspondrà al delegat o delegada territorial del Departament d'Ensenyament, d'acord amb els ajuntaments corresponents.
Funcions dels òrgans de govern dels centres en el procés d'admissió d'alumnes
17.1 Els òrgans de govern dels centres docents vetllaran per l'admissió dels alumnes i l'observança de les normes que la regulen, d'acord amb les competències atorgades per la legislació vigent.
17.2 En els centres de titularitat pública, el consell escolar del centre és l'òrgan competent per decidir l'admissió d'alumnes, d'acord amb el que disposen aquest Decret i les normes que el despleguin.
17.3 En els centres concertats, és responsabilitat del seu titular l'observança de les normes d'admissió d'alumnes.
El consell escolar vetllarà pel seu compliment.
Publicació de la relació d'admesos i matriculació
Els centres docents publicaran en el tauler d'anuncis, en el termini que s'estableixi, la relació d'alumnes admesos.
Després de fer-la pública, s'efectuarà la matriculació, en els terminis i la forma que determini el Departament d'Ensenyament.
Contra els acords i decisions sobre admissió d'alumnes dels consells escolars dels centres docents públics es podrà interposar recurs d'alçada davant el corresponent delegat o delegada territorial del Departament d'Ensenyament, la resolució del qual posarà fi a la via administrativa.
Contra els acords i decisions dels titulars dels centres privats es podrà presentar reclamació davant el mateix delegat o delegada territorial.
Aquest recurs o reclamació, si s'escau, s'haurà de resoldre dins un termini que garanteixi l'adequada escolarització de l'alumne.
Incompliment de les normes sobre admissió d'alumnes
L'incompliment per part dels centres docents de les normes sobre admissió d'alumnes comporta l'obertura del corresponent procediment administratiu, a l'efecte de determinar les possibles responsabilitats que en puguin derivar.
Es deleguen en els ens locals les competències que aquest Decret atribueix al Departament d'Ensenyament pel que fa als processos d'admissió d'alumnes al primer cicle de l'educació infantil en llars d'infants.
Aquesta delegació s'efectuarà a sol·licitud de l'entitat local i sense que l'assumpció d'aquesta competència comporti transferència de recursos.
Per a l'efectivitat de les competències que es deleguen mitjançant aquest Decret, el Departament d'Ensenyament subscriurà un conveni individualitzat amb l'ens local corresponent, en el qual s'especificarà el curs escolar a partir del qual tindrà efectes.
Els ens locals que assumeixin aquestes competències tindran també la facultat d'establir les comissions d'escolarització corresponents i determinar-ne l'àmbit territorial, i de modificar el barem establert a l'annex d'aquesta disposició, respectant, en tot cas, els criteris de prioritat establerts en la legislació vigent.
Aquesta delegació de competències té caràcter indefinit, però pot ser revocada pel Govern de la Generalitat en els termes que estableix l'article 125 de la Llei 8/1987, de 15 d'abril, municipal i de règim local de Catalunya.
La Generalitat es reserva les facultats a què fa referència l'article 124. a), e), f) i g) de la Llei esmentada.
—1 Admissió d'alumnes de centres adscrits en el primer curs d'educació secundària obligatòria
El Departament d'Ensenyament podrà establir, per tal de facilitar el procés de matriculació, un procediment específic d'admissió, en el primer curs de l'educació secundària obligatòria, dels alumnes que procedeixin de centres de primària adscrits.
—2 Adequació de la ràtio a les necessitats d'escolarització
A fi d'atendre qualsevol necessitat d'escolarització, preferentment la d'alumnes amb necessitats educatives especials, que es pugui presentar a l'inici o al llarg del curs en els ensenyaments obligatoris, l'Administració educativa adoptarà les mesures necessàries per garantir l'escolarització, les quals podran comportar una modificació del nombre màxim de llocs escolars per aula.
Quan això impliqui un increment, aquest increment del nombre màxim no podrà ser superior al deu per cent de la ràtio establerta per a cada ensenyament.
Dins el supòsit previst a l'apartat anterior s'hi entén inclòs el cas en què dos o més germans sol·licitin lloc escolar en el mateix centre i en el mateix curs dels ensenyaments d'educació infantil, primària o secundària obligatòria, en el cas que només un resulti admès al centre.
Els seminaris menors de l'Església catòlica queden exceptuats del que disposa aquest Decret.
Les remissions fetes al Decret 299/1997, de 25 de novembre, sobre l'atenció educativa a l'alumnat amb necessitats educatives especials, als decrets 72/1996, de 5 de març, i 53/1997, de 4 de març, s'han d'entendre efectuades a aquesta disposició.
Queden derogats el Decret 72/1996, de 5 de març, pel qual s'estableix el règim d'admissió d'alumnes en els centres docents sostinguts amb fons públics; el Decret 53/1997, de 4 de març, que el modifica, i qualsevol norma del mateix rang o inferior que s'oposi al que estableix aquesta disposició.
Barcelona, 20 de febrer de 2001
Existència de germans al centre docent:
Quan l'alumne tingui un o més germans matriculats al centre, 4 punts.
S'entén que un alumne té germans matriculats al centre quan aquests hi estan en el moment que es presenta la sol·licitud d'admissió.
Proximitat del domicili de l'alumne al centre docent:
Quan el domicili del sol·licitant estigui situat en l'àrea territorial d'influència del centre, 2 punts.
A instància dels pares o tutors, o de l'alumne quan sigui major d'edat, emancipat o habilitat d'edat, es prendrà en consideració, en comptes del domicili de l'alumne, el domicili del lloc de treball del pare, la mare, el tutor o, si s'escau, del mateix alumne, amb la mateixa puntuació.
Quan els pares, mares o tutors o, si s'escau, l'alumne siguin beneficiaris de la renda mínima d'inserció, 1 punt.
En situacions d'empat en la puntuació obtinguda per l'aplicació dels criteris generals de prioritat s'aplicaran els criteris complementaris següents:
Pel fet de formar part de família nombrosa, 3 punts.
Pel fet de procedir d'un centre que cessa les seves activitats el curs per al qual es presenta la sol·licitud d'admissió, 2 punts.
Per altres circumstàncies a determinar pel centre docent, 1 punt.